Республика мал аҙығы әҙерләүселәре күп йыллыҡ һәм бер йыллыҡ үләндәрҙе беренсе сабып алыуҙы тамамланы. Ямғыр яуған урындарҙа, ихтимал, тағы бер уңыш алырҙар. БР Ауыл хужалығы министрлығының мал аҙығы етештереү бүлеге мәғлүмәттәренә ҡарағанда, бөгөнгө көнгә республикала 414 мең тонна бесән әҙерләнгән, был талап ителгәндең 57 процентын тәшкил итә. Былтыр был датаға мал аҙығының был төрө менән тәьмин ителеү 78 процент кимәлендә ине. Сенаж да ошондай уҡ процент нисбәтендә әҙерләнгән. Уларҙы тонналарға әйләндергәндә, 1 миллион 265 мең тонна килеп сығасаҡ.